Bejaarde egpaar glo met hamer aangerandŉ Bejaarde egpaar word in ŉ Wes-Kaapse hospitaal behandel nadat hulle tydens ŉ huisbraak in Vermont naby Hermanus met ŉ hamer aangerand is. Argieffoto Volgens lt.kol. Andrè Traut, polisiewoordvoerder, het die voorval Maandag omstreeks 05:20 plaasgevind toe die bejaarde egpaar deur twee aanvallers gedreig en aangerand is. AJ Meintjes, skoonseun van die egpaar, het ná afloop van die aanval aan Maroela Media gesê die egpaar is glo albei met ŉ hamer oor die kop geslaan en word tans in die hospitaal behandel. “Daar was baie bloed op die toneel,” het hy gesê. Volgens Meintjes is sy skoonouers ouer as 85 jaar en woon hulle op ŉ perseel wat redelik beveilig is. “Dit is vir my uiters frustrerend omdat ek as oudweermaglid al lankal pleit vir verbeterde buurtwag-, plaaswag- en GPF-prosedure, en beswaar maak dat van ons plaaslike veiligheidstrukture in isolasie werk, nie behoorlik opgelei en toegerus is nie en nie die nodige politieke dekking of rugsteun geniet nie,” het hy gesê. Volgens Traut het die rowers met huishoudelike goedere gevlug en niemand is nog in hegtenis geneem nie.